钦定古今图书集成/方舆汇编/边裔典/第002卷 > 唐
## 钦定古今图书集成/方舆汇编/边裔典/第002卷 > 唐

唐制，“关内、河北、陇右、岭南皆置大都护府以护诸国，
以亲王遥领，而以副都护主其事。”礼部有主客郎中
及鸿胪寺卿，皆掌诸蕃朝见之事；兵部有职方郎中，
讯其山川风土，图其容状、衣服以闻。

按《唐书地理志》“关内道都护府二，单于大都护府，本
云中都护府，龙朔三年置，麟德元年更名。土贡：胡女
布、野马、胯革。”

安北大都护府本燕然都护府，龙朔三年曰“瀚海都
督府”，总章二年更名。开元二年，治中受降城。十年，徙
治丰、胜二州之境。十二年，徙治天德军。土贡：野马、胯
革。

河北道都护府一：安东上都护府。总章元年，李𪟝平
高丽国，得城百七十六，分其地为都督府九、州四十
二，县一百，置安东都护府于平壤城以统之，用其酋
渠为都督、刺史、县令。上元三年，徙辽东郡故城。仪凤
二年，又徙新城。圣历元年，更名安东都督府。神龙元
年，复故名。开元二年，徙于平州。天宝二年，又徙于辽
西故郡城。至德后废。土贡：人参。

有安东守捉。有怀远军，天宝二载置。又有保定军。

陇右道都护府二：北庭大都护府，本庭州，贞观十四
年，平高昌以西突厥《泥伏》沙钵罗叶护阿史那贺鲁
部落置，并置蒲昌县，寻废。显庆三年复置。长安二年
为北庭都护府。土贡：阴牙角、速霍角、阿魏截根。

有瀚海军，本烛龙军，长安二年置，三年更名，开元中盖嘉运增筑。西七百里有清海军，本清海镇，天宝中为军。南有神山镇，自庭州西延城。西六十里有沙钵城守捉，又有冯洛守捉，又八十里有耶勒城守捉，又八十里有俱六城守捉，又百里至轮台县，又百五十里有张堡城守捉，又渡里移得建河，七十里有乌宰守捉。又渡白杨河，七十里有清镇军城。又渡叶叶河，七十里有叶河守捉。又渡黑水，七十里有黑水守捉，又七十里有东林守捉，又七十里有西林守捉。又经黄草泊大漠小碛，渡石漆河，逾车岭，至弓月城，过思浑川蛰失蜜城，渡伊丽河，一名“帝帝河” ，至碎叶界。又西行千里至碎叶城，水皆北流入碛，及入夷播海。

安西大都护府初治西州。显庆二年平贺鲁，析其地
置濛池、崑陵二都护府，分种落列置州县。西尽波斯
国，皆隶安西，又徙治高昌故地。三年，徙治龟兹都督
府，而故府复为西州。咸亨元年，吐蕃陷都护府。长寿
二年，收复安西四镇。至德元载，更名镇西，后复为安
西。土贡：硇砂、绯、毡、偏桃人。吐蕃既侵河、陇，惟李元忠
守北庭，郭昕守安西，与沙陀、回纥相依，吐蕃攻之，久
不下。建中二年，元忠、昕遣使间道入奏，诏各以为大
都护，并为节度。贞元三年，吐蕃攻沙陀、回纥，北庭，安
西无援，遂陷。

有保大军，屯碎叶城，于阗东界有兰城、坎城二守捉城。西有葱岭守捉城。有胡弩、固城、吉良三镇。东有且末镇。西南有皮山镇。焉耆西有于术、榆林、龙泉、东夷僻、西夷僻、赤岸六守捉城。

岭南道都护府一：安南，中都护府。本交趾郡。武德五
年曰交州，治交趾。调露元年曰安南都护府。至德二
载，曰镇南都护府。大历三年，复为安南。宝历元年徙
治。宋平。土贡：蕉、槟榔、鲛革、蚺蛇胆、翠羽。

有经略军

按《百官志》：“礼部尚书，其属主客，武德三年改司藩郎
曰主客郎中，主客郎中、员外郎各一人，掌二王后诸
蕃朝见之事。殊俗，入朝者，始至之州，给牒覆其人数，
谓之边牒。蕃州都督、刺史朝集日，视品给以衣冠裤
褶，乘传者日四驿，乘驿者六驿，供客食料，以四时输
鸿胪，季终句会之。客初至及辞设会，第一等视三品”，
第二等视四品，第三等视五品。蕃望非高者，视散官
而减半，参日设食。路由大海者，给祈、羊、豕皆一。西南
蕃使还者，给入海程粮。西北诸蕃则给度碛程粮。蕃
客请宿卫者，奏状貌、年齿。突厥使置市坊，有贸易，录
奏为质。其轻重，太府丞一人莅之。蕃王首领死，子孙
袭。初授官，兄弟子降一品。兄弟子代“摄者，嫡年十五
还以政使，绝域者，还上闻见及风俗之宜，供馈赠贶
之数鸿胪寺卿一人，从三品；少卿二人，从四品上；丞一人，
从六品上。掌宾客及凶仪之事，领典客、司仪二署。凡
四夷君长，以蕃望高下为簿，朝见辨其等位：第三等
居武官三品之下，第四等居五品之下，第五等居六
品之下，有官者居本班，御史察食料。二王后、夷狄君
长袭官爵者，辨嫡庶。诸蕃封命，则受册而往。海外诸
蕃朝贺进贡，使有下从，留其半于境。繇海路朝者，广
州择首领一人、左右二人入朝。所献之物，先上其数
于鸿胪。凡客还，鸿胪籍衣赍、赐物多少，以报主客，给
过所。蕃客奏事，具至日月及所奏之宜，方别为状。月
一奏簿，以副藏。鸿胪献马，则殿中太仆寺莅阅，良者
入殿中。驽病，入太仆。献药者鸿胪寺验覆，少府监定
价之高下；鹰、鹘、狗、豹无估，则鸿胪定所报轻重。凡献
物皆客执以见，驼马则陈于朝堂，不足进者，州县留
之。龙朔二年，改鸿胪寺曰同文寺。武后光宅元年，改
曰司宾寺。有府五人，史十人，亭长四人，掌固六人。
典客署：令一人，从七品下；丞三人，从八品下。掌“二王
后、介公、酅公之版籍，及四夷归化在藩者，朝贺、宴享、
送迎”皆预焉。酋渠首领朝见者，给廪食；病则遣医、给
汤药；丧则给以所须；还蕃赐物，则佐其受领，教拜谢
之节。有典客十三人，府四人，史八人，掌固二人，掌客
十五人，正九品上。掌送迎蕃客，颛莅馆舍。
兵部职方郎中、员外郎各一人，掌地图、城隍、镇戍、烽
候、防人道路之远近，及四夷归化之事。凡《图经》非州
县增废，五年乃修，岁与版籍偕上。凡蕃客至，鸿胪讯
其国山川风土，为图奏之；副上于职方殊俗入朝者，
图其容状、衣服以闻。

按《地理通释》：“开元四年，亲王始遥领大都护。”

〈注〉府之政。以副大都护主之。

### 太宗贞观 年西北诸蕃蛮夷内属部落置州县皆边州都督都护所领著于令式

按《唐书太宗本纪》不载按《地理志》，“羁縻州，唐兴初
未暇于四夷，自太宗平突厥，西北诸蕃及蛮夷稍稍
内属，即其部落列置州县，其大者为都督府，以其首
领为都督、刺史，皆得世袭。虽贡赋版籍多不上户部，
然声教所暨，皆边州都督、都护所领，著于令式。”今录
招降开置之，自以见其盛。其后或臣或叛，经制不一，
不能详见。突厥、回纥、党项、吐谷浑隶关内道者，为府
二十九，州九十。“突厥之别部及奚、契丹、靺鞨、降胡、高
丽隶河北者，为府十四，州四十六。突厥、回纥、党项、吐
谷浑之别部及龟兹、于阗”、焉耆、疏勒、河西内属诸胡、
西域十六国隶陇右者，为府五十一，州百九十八。羌
蛮隶剑南者，为州二百六十一。蛮隶江南者，为州五
十一，隶岭南者为州九十三。又有党项州二十四，不
知其隶属。大凡府州八百五十六，号为“羁縻”云。
贞观三年，是岁，中国人归自塞外，及开四夷为州县
者，百二十馀万人。

按：《唐书太宗本纪》云云。

### 元宗开元 年定宾礼以待四夷君长

按：《唐书元宗本纪》，不载。按《礼乐志》二曰：“宾礼以待
四夷之君长与其使者。蕃国主来朝，遣使者迎劳。前
一日，守宫设次于馆门之外，道右，南向。其日使者就
次，蕃主服其国服，立于东阶下，西面。使者朝服出次，
立于门西，东面。从者执束帛立于其南。有司出门，西
面曰：‘敢请事’。使者曰：‘奉制劳某主’。”〈称其国名〉有司入告，蕃
主迎于门外之东，西面再拜，俱入。使者先升，立于西
阶上；执束帛者从升，立于其北，俱东向。蕃主乃升，立
于东阶上，西面。使者执币曰：“有制。”蕃主将下拜，使者
曰：“有后制，无下拜。”蕃主旋，北面再拜稽首。使者宣制，
蕃主进受命，退后位，以币授左右，又再拜稽首。使者
降，出，立于门外之西，东面。蕃主送于门之外，西止。使
者揖，以俱入，让升。蕃主先升，东阶上西面；使者升，西
阶上，东面。蕃主以主物傧使者，使者再拜受，蕃主再
拜送物。使者降出，蕃主从出门外皆如初。蕃主再拜
送使者还，蕃主入，鸿胪迎引诣朝堂，依方北面立。所
司奏闻。舍人承敕出，称：“有敕。”蕃主再拜宣劳，又再拜，
乃就馆。皇帝遣使戒蕃主，见日如劳礼。宣制曰：“某日
某主见。”蕃主拜稽首。使者降出，蕃主送蕃主奉见。前
一日，尚舍奉御设御幄于太极殿，南向，蕃主坐于西
南，东向。守宫设次，太乐令展宫县，设举麾位于上下。
鼓吹令设十二按，《乘黄令》陈车辂，尚辇奉御陈舆辇。
典仪设蕃主立位于县南，道西，北面。蕃国诸官之位
于其后，重行，北面西上。典仪位于县之东北，赞者二
人在南，差退，俱西面。诸卫各勒部屯门，列黄麾仗。所
司迎引蕃主至承天门外就次。本司入奏，钑戟近仗
皆入。典仪帅赞者先入就位。侍中版奏：“请中严。”诸侍
卫之官及符宝郎诣阁奉迎。蕃主及其属各立于阁
外西厢，东面。侍中版奏：“外办。”皇帝服通天冠、绛纱袍，
乘舆以出。舍人引蕃主入门，《舒和之乐》作，典仪曰：“再
拜。”蕃主再拜稽首。侍中承制，降诣蕃主西北，东面曰：

问，蕃主俛伏避席。将下拜，侍中承制曰：“无下拜。”蕃主
复位，拜而对。侍中还奏承制劳。还馆，蕃主降，复县南
位，再拜稽首。其官属劳，以舍人与其主俱出。侍中奏：
“礼毕。”皇帝兴。若蕃国遣使奉表币，其劳及戒见，皆如
蕃国主庭实陈于客前。中书侍郎受表置于案，至西
阶，以表升，有司各率其属受其币焉。其宴蕃国主及
其使，皆如见礼。皇帝已即御坐，蕃主入，其有献物陈
于其前。侍中承制降敕，蕃主升坐。蕃主再拜奉贽曰：
“某国蕃臣某，敢献壤奠。”侍中升奏，承旨曰：“朕其受之。”
侍中降于蕃主东北，西面称“有制。”蕃主再拜，乃宣制，
又再拜。以贽授侍中，以授有司，有司受其馀币俱以
东。舍人承旨降敕就坐，蕃国诸官俱再拜。应升殿者
自西阶，其不升殿者分别立于廊下席后。《典仪》曰：“就
坐”，阶下赞者承传皆就坐。太乐令引歌者及琴瑟至
阶，脱履升坐，其笙管者就阶间北面立。尚食奉御进
酒至阶，典仪曰“酒至，兴。”阶下赞者承传皆俯伏兴，立。
殿中监及阶省酒，尚食奉御进酒，皇帝举酒。良酝令
行酒，典仪曰“再拜”，阶下赞者承传皆再拜受觯。皇帝
初举酒，登歌作《昭和三终》。尚食奉御受虚觯，奠于坫，
酒三行。尚食奉御进食。《典仪》曰：“食至，兴。阶下。”赞者承
传，皆兴，立。殿中监及阶省桉。尚食奉御品尝食，以次
进，太官令行蕃主以下食桉。《典仪》曰：“就坐。”阶下。赞者
承传，皆就坐。皇帝乃饭，蕃主以下皆饭，彻桉，又行酒，
遂设庶羞，二舞以次入作。食毕，蕃主以下复位于县
南，皆再拜，若有筐篚。舍人前承旨降宣敕，蕃主以下
又再拜，乃出。

### 德宗贞元 年尚书右仆射同中书门下平章事贾耽考方域道里凡诸方通译鸿胪之国悉纪其往来之路与关戍走集之最要者

按《唐书德宗本纪》不载。按《地理志》，“唐置羁縻诸州，
皆傍塞外，或寓名于夷落，而四夷之与中国通者甚
众。若将臣之所征讨，敕使之所慰赐，宜有以纪其所
从出。天宝中，元宗问诸蕃国远近，鸿胪卿王忠嗣以
《西域图》对，才十数国。其后贞元宰相贾耽考方域道
里之数最详，从边州入四夷，通译于鸿胪者，莫不毕
纪。”其入四夷之路与关戍走集，最要者七：一曰营州，
入安东道；二曰登州海行入高丽、渤海道；三曰夏州
塞外通大同、云中道；四曰中受降城，入回鹘道；五曰
安西，入西域道；六曰安南，通天竺道；七曰广州，通海
夷道。其山川聚落，封略远近，概举其目。州县有名，而
前所不录者，或夷狄所自名云。

营州西北百里曰松陉岭，其西奚，其东契丹。距营州
北四百里至湟水。营州东百八十里至燕郡城。又经
汝罗守捉渡辽水，至安东都护府五百里。府故汉襄
平城也。东南至平壤城八百里，西南至都里海口六
百里，西至建安城三百里，故中郭县也。南至鸭渌江，
北泊汋城七百里，故安平县也。自都护府东北，经古
“盖牟新城，又经渤海长岭府千五百里，至渤海王城，
城临忽汗海。其西南三千里，古肃慎城。其北经德理
镇，至南黑水靺，鞨千里”，登州东北海行过大谢岛、龟
歆岛、淤岛、乌湖岛，三百里。北渡乌湖海，至马石山东
之都里镇，二百里。东傍海壖，过青泥浦、桃花浦、杏花
浦、石人汪、橐驼湾、乌骨江八百里。乃南傍海壖，过乌
牧岛、贝江口、椒岛，得《新罗》西北之长口镇。又过秦王
石桥、麻田岛、古寺岛、得物岛，千里，至鸭渌江、唐恩浦
口。乃东南陆行七百里，至新罗王城。自鸭渌江口舟
行百馀里，乃小舫溯流东北三十里，至泊汋口，得渤
海之境。又溯流五百里，至九都县城，故《高丽》王都。又
东北溯流二百里，至“神州。又陆行四百里至显州，天
宝中王所都。又正北如东六百里，至渤海王城
《夏州》。”“北渡乌水，经贺麟泽、拔利干泽，过沙次内，横划
沃野。泊长泽、白城百二十里，至可朱浑水源。又经故
阳城泽，横划北门，突纥利泊石子岭百馀里，至阿颓
泉。又经大非苦盐池六十六里，至贺兰驿。又经库也
干，泊弥鹅”泊、榆禄浑泊，百馀里至地颓泽。又经步拙
泉故城，八十八里，渡乌那水，经胡洛盐池，纥伏干泉，
四十八里，度库结沙，一曰“普纳沙”，二十八里，过横水，
五十九里，至十贲故城，又十里至宁远镇，又涉屯根
水，五十里至安乐戍。戍在河西，壖其东壖有古大同
城，今大同城，故永济栅也。北经大泊十七里至金河。
“又经故后魏沃野镇城傍金河，过古长城九十二里，
至吐俱麟川。傍水行经破落汗山、贺悦泉，百三十一
里至步越多山。又东北二十里至缬特泉。又东六十
里至贺人山，山西碛口有诘特犍泊。吐俱麟川，水西
有城。城东南经拔厥那山二百三十里至帝割达城。
又东北至诺真水汊。又东南百”八十七里，经古可汗
城至咸泽。又东南经乌咄谷，二百七里至古云中城，
又西五十五里有绥远城，皆灵、夏以北蕃落所居。
中受降城正北如东八十里有呼延谷，谷南口有呼
延栅，谷北口有归唐栅，车道也。入回鹘使所经。又五百里至䴙鹈泉，又十里入碛，经麚鹿山、鹿耳山、错甲
山，八百里至山燕“子井。又西北经密粟山、达旦泊、野
马泊、可汗泉、横岭、绵泉、镜泊，七百里至回鹘衙帐。”又
“别道自䴙鹈泉北经公主城、眉间城、怛罗思山、赤崖
盐泊、浑义河、炉门山、木烛岭，千五百里，亦至回鹘衙
帐。东有平野，西据乌德鞬山，南依嗢昆水，北六七百
里至仙娥河，河北岸有富贵城。又正北如东过雪山，
松桦林及诸泉泊，千五百里，至骨利斡。”又西十三日
行，至都播部落。又北六七日，至坚昆部落，有牢山、剑
水。又自衙帐东北，渡仙娥河，二百里，至室韦骨利斡
之东。室韦之西有鞠部落，亦曰祴部落。其东十五日
行，有俞折国，亦室韦部落。又正北十日行，有大汉国。
又北有骨师国、骨利斡、都播二部落，北有小海，冰坚
时马行八日可度。海北多大山，其民状貌甚伟，风俗
类骨利斡，昼长而夕短。回鹘有延侄伽水，一曰“延特
勒泊，曰延特勒郍海。”乌德鞬山左右嗢昆河、独逻河，
皆屈曲东北流，至衙帐东北五百里合流泊。东北千
馀里有俱轮泊泊之，四面皆室韦。

安西。西出柘厥关，渡白马河百八十里，西入俱毗罗
碛，“经苦井百二十里至俱毗罗城。又六十里至阿悉
言城。又六十里至拨换城，一曰威戎城，曰姑墨州。”南
临思浑河。乃西北渡拨换河、中河，距思浑河百二十
里，至小石城。又二十里至于阗境之胡芦河。又六十
里至大石城，“一曰于祝，曰温肃州。”又西北三十里至
粟楼烽，又四十里度拔达岭，又五十里至顿多城，乌
孙所治赤山城也。又三十里渡真珠河。又西北度乏
驿岭，五十里渡雪海，又三十里至碎卜戍，傍碎卜水
五十里至热海，又四十里至冻城，又百一十里至贺
猎城，又三十里至叶支城，出谷至碎叶川口，八十里
至裴罗将军城，又西四十里至碎叶“城，城北有碎叶
水，水北四十里有羯丹山。十姓可汗每立君长于此。”
自碎叶西四十里至米国城，又三十里至新城，又六
十里至顿建城，又五十里至阿史不来城，又七十里
至俱兰城，又十里至税建城，又五十里至怛罗斯城。
自拨换碎叶西南渡浑河，百八十里，有济浊馆，故和
平铺也。又经故达干城百二十里至谒者馆。又六十
里至据史德城，龟兹境也。一曰“郁头州”，在赤河北岸
孤石山。渡赤河，经岐山三百四十里，至葭芦馆。又经
达漫城百四十里，至疏勒镇。南北西三面皆有山，城
在水中。城东又有汉城，亦在滩上。赤河来自疏勒西
葛罗岭，至城西分流，合于城东北，入据史德界。自拨
换南而东，经昆冈，渡赤河。又西南经神山、睢阳、咸泊。
又南经疏树，九百三十里至于阗镇城，于阗西五十
里有苇关。又西经渤海，西北渡繄馆河，六百二十里
至郅支满城，一曰“碛南州。”又西北经苦井、黄渠，三百
二十里至双渠，故羯饭馆也。又西北经半城，百六十
里至演渡州。又北八十里至疏勒镇。自疏勒西南入
剑未谷、青山岭、青岭、不忍岭，六百里至葱岭。守捉，故
羯盘陀国，开元中置守捉，安西极边之戍。有宁弥故
城，一曰达德力城，曰汗弥国，曰拘弥城。于阗东三百
九十里有建德力河。东七百里有精绝国。于阗西南
三百八十里有皮山城，北与姑墨接。冻凌山，在于阗
东西南七百里。又于阗东三百里有坎城镇，东六百
里有兰城镇，南六百里有胡弩镇，西二百里有固城
镇，西三百九十里有吉良镇。于阗东距且末镇千六
百里。“自焉耆西五十里过铁门关，又二十里至于术
守捉城，又二百里至榆林守捉，又五十里至龙泉守
捉，又六十里至东夷僻守捉，又七十里至西夷僻守
捉，又六十”里至赤岸守捉，又百二十里至安西都护
府。又一路自沙州寿昌县西十里至阳关故城，又西
至蒲昌海南岸千里，自蒲昌海南岸西经七屯城，汉
伊修城也。又西八十里至石城镇，汉楼兰国也，亦名
鄯善，在蒲昌海南三百里，康艳典为镇使以通西域
者。又西二百里至新城，亦谓之弩支城，《艳典》所筑。又
西经特勒井，渡且末河五百里，至播仙镇，故且末城
也。高宗上元中更名。又西经悉利支井、袄井、勿遮水
五百里于阗东兰城守捉。又西经移杜堡、彭怀堡、次
城守捉，三百里至于阗。

“安南，经交趾、太平百馀里至峰州，又经南田百三十
里至恩楼县，乃水行四十里至忠城州，又二百里至
多利州，又三百里至朱贵州，又四百里至丹棠州”，皆
生獠也。又四百五十里至古涌步，水路距安南凡千
五百五十里，又百八十里经浮动山、天井山，山上夹
道皆天井，间不容跬者三十里，二日行至汤泉州，又
“五十里至禄索州，又十五里至龙武州”，皆爨蛮安南
境也。“又八十三里至傥迟顿，又经入平城，八十里至
洞澡水，又经南亭百六十里至曲江，剑南地也。”“又经
通海镇百六十里，渡海河利水至绛县，又八十里至
晋宁驿”，戎州地也。又八十里至柘东城，八十里至安
宁故城，又四百八十里至灵南城，又八十里至白崖

至永昌故郡三百里。又西渡恕江，至诸葛亮城二百
里。又南至乐城二百里，又入骠国境。经万公等八部
落，至悉利城七百里。又经突旻城至骠国千里。又自
骠国西度黑山，至东天竺迦摩波国千六百里。又西
北渡迦罗都河，至奔那伐檀那国六百里；又西南至
中天竺国东境“恒河南岸羯朱嗢罗国四百里；又西
至摩羯陀国六百里。”一路“自诸葛亮城西去腾充城
二百里，又西至弥城百里，又西过山二百里至丽水
城。乃西渡丽水龙泉水二百里至安西城。乃西渡弥
诺江水，千里，至大秦婆罗门国。又西渡大岭三百里，
至东天竺北界个没卢国。又西南千二百里，至中天
竺国东北境之奔那伐檀那国。”与骠国往婆罗门路
合。“一路自驩州东二日行，至唐林州安远县。南行经
古罗江，二日行至环王国之檀洞江。又四日至朱崖，
又经单补镇，二日至环王国城，故汉日南”郡地也。自
驩州西南三日行，度雾温岭，又二日行，至棠州日落
县，又经罗伦江及古朗洞之石密山，三日行，至棠州
文阳县，又经漦漦涧，四日行，至文单国之筭台县，又
三日行，至文单外城，又一日行，至内城。一曰“陆真腊，
其南《水真腊》。”又南至小海，其南罗越国。又南至大海，
广州东南海行二百里，至屯门山。乃帆风西行二日，
至九州石。又南二日，至象石。又西南三日行，至占不
劳山，山在环王国东二百里海中。又南二日行，至陵
山。又一日行，至门毒国。又一日行，至古笪国。又半日
行，至奔陀浪洲。又两日行，至军突弄山。又五日行，至
海硖。蕃人谓之“质”，南北百里，北岸则罗越国，南岸则
佛逝国。佛逝国东水行四五日，至诃陵国，南中洲之
最大者。又西出硖三日，至葛葛僧祗国，在佛逝西北
隅之别岛。国人多钞暴，乘舶者畏惮之。其北岸则个
罗国，个罗西则哥谷罗国。又从葛葛僧祗四五日行，
至胜邓洲。又西五日行，至婆露国。又六日行，至婆国
伽篮洲。又北四日行，至师子国。其北海岸距南天竺
大岸百里。又西四日行，经没来国，南天竺之最南境。
又西北经十馀小国，至婆罗门西境。又西北二日行，
至拔䫻国。又十日行，经天竺西境小国五，至提䫻国，
其国有弥兰大河，一曰“新头河”，自北渤崑国来，西流
至提䫻国北，入于海。又自提䫻国西二十日行，经小
国二十馀，至提罗卢和国，一曰“罗和异国”，国人于海
中立华表，夜则置炬其上，使舶人夜行不迷。又西一
日行至乌剌国，乃《大食国》之弗利剌河，南入于海，小
舟溯流，二日至末罗国，大食重镇也。又西北陆行千
里，至茂门王所都䌸达城。自婆罗门南境，从没来国
至乌剌国，皆缘海东岸行。其西岸之西，皆大食国。其
西最南，谓之三“兰国。自三兰国正北二十日行，经小
国十馀，至设国。又十日行，经小国六七”，至萨伊瞿和
竭国，当海西岸。“又西六七日行，经小国六七”，至没巽
国。又西北十日行，经小国十馀，至拔离歌磨难国。又
一日行，至乌剌国，与东岸路合。西域有陀拔思单国，
在疏勒西南二万五千里，东距渤达国，西至涅满国，
皆一月行；南至罗刹支国，半月行；北至海，两月行。罗
刹支国东至都槃国，半月行；西至沙兰国，南至大食
国，皆二十日行。都槃国东至大食国，半月行；南至大
食国，二十五日行；北至渤达国，一月行。渤达国东至
大食国，两月行；西北至岐兰国，二十日行；北至大食
国，一月行。河没国东南至陀拔国，半月行；西北至岐
兰国，二十日行；南至沙兰国，一月行；北至海，两月行。
《岐兰国》西至大食国，两月行；南至涅满国，二十日行；
北至海，五日行。《涅满国》：西至大食国，两月行；南至大
食国，一月行；北至岐兰国，二十日行。《沙兰国》南至大
食国，二十五日行；北至涅满国，二十五日行。石国东
至拔汗那国百里，西南至东米国五百里。《罽宾》国，在
疏勒西南四千里，东至俱兰城国七百里，西至大食
国千里，南至婆罗门国五百里，北至吐火罗国二百
里。《东米》国，在“安国西北二千里，东至碎叶国五千里，
西南至石国千五百里，南至拔汗那国千五百里。”《史
国》，在疏勒西二千里，东至俱密国千里，西至大食国
二千里。南至吐火罗国二百里，西北至康国七百里。